[pic] | KOMISIA EURÓPSKYCH SPOLOČENSTIEV | Brusel, 15.11.2007 KOM(2007) 704 v konečnom znení OZNÁMENIE KOMISIE Oznámenie o uplatňovaní nariadenia Rady (ES) 793/2004 o spoločných pravidlách prideľovania prevádzkových intervalov na letiskách Spoločenstva OZNÁMENIE KOMISIE Oznámenie o uplatňovaní nariadenia Rady (ES) 793/2004 o spoločných pravidlách prideľovania prevádzkových intervalov na letiskách Spoločenstva ( Text s významom pre EHP) ÚVOD Dňa 21. apríla 2004 prijala Rada nariadenie (ES) 793/2004, ktorým sa mení a dopĺňa nariadenie Rady (EHS) 95/93 o spoločných pravidlách prideľovania prevádzkových intervalov na letiskách Spoločenstva. Cieľom revízie bolo posilnenie nariadenia a zabezpečenie, aby sa obmedzená kapacita na preplnených letiskách Spoločenstva riadila a využívala čo možno najúčinnejšie. V súčasnosti platný systém prideľovania prevádzkových intervalov sa v podstate nezmenil Na základe článku 14a ods. 1 nariadenia (ES) 95/93 zmeneného a doplneného nariadením (ES) 793/2004 predloží Komisia Európskemu parlamentu a Rade oznámenie o uplatňovaní tohto nariadenia do troch rokov od nadobudnutia účinnosti. Toto oznámenie by sa malo týkať najmä uplatňovania článkov 8, 8a a 10. Toto oznámenie je v súlade s týmto záväzkom. Dňa 23. januára 2007 Komisia začala pripomienkové konanie na získanie pripomienok zainteresovaných strán k uplatňovaniu nariadenia (ES) 793/2004. Komisia dostala 44 príspevkov od týchto skupín: - Národné orgány - Regionálne a miestne úrady - Zainteresované asociácie a organizácie - Leteckí dopravcovia - Letiská - Koordinátori prevádzkových intervalov - Iné (Európska organizácia pre bezpečnosť letovej prevádzky – Eurocontrol) Hlavné otázky Z príspevkov vyplynula táto situácia: 1. Členské štáty, ako aj iné zainteresované strany poukazujú na skutočnosť, že nariadenie 793/2004 bolo v platnosti iba tri roky. Toto pomerne krátke obdobie sťažuje rozpoznanie stabilných trendov a vykonanie spoľahlivého hodnotenia účinkov. 2. Leteckí dopravcovia poukazujú na hlavný problém, ktorý je kľúčový z hľadiska súčasného nedostatku prevádzkových intervalov na preplnených letiskách a najmä nedostatočnej kapacity letísk. Namiesto riešenia takých symptómov ako nedostatok prevádzkových intervalov presadzujú leteckí dopravcovia zvyšovanie fyzickej kapacity letísk. 3. Letiská oceňujú pozitívne výsledky nariadenia, ale – z hľadiska kritickej situácie očakávanej v blížiacich sa rokoch – poukazujú na potrebu ďalšieho zvýšenia kapacity využitia prostredníctvom doplňujúcich pravidiel a miestnych usmernení. Mnohé letiská na tento účel prijali osobitné odporúčania. 4. S ohľadom na proces prideľovania prevádzkových intervalov, nanovo definovaných nariadením (ES) 793/2004 členské štáty a všetky ostatné zainteresované strany zastávajú názor, že došlo k významnému zlepšeniu tohto procesu napriek tomu, že jeho účinky sa ťažko merajú z hľadiska účinnosti využívania letiska. 5. Povinnosť členských štátov zabezpečiť, aby boli k dispozícii sankcie alebo rovnocenné opatrenia na riešenie zneužívania prevádzkových intervalov, má významný vplyv na správanie leteckých dopravcov. Leteckí dopravcovia sa pri dodržiavaní rôznych ustanovení týkajúcich sa prideľovania a skutočného využívania prevádzkových intervalov letísk natoľko zlepšili iba v dôsledku samotnej existencie sankcií, že uloženie sankcií alebo rovnocenných opatrení nebolo potrebné. 6. Hoci koordinátori prevádzkových intervalov zastávajú názor, že nariadenie obsahuje významný počet zlepšení v porovnaní s nariadením (EHS) 95/93 a že sa osvedčilo, je tu priestor na ďalšie zlepšenia, najmä v otázke nového subjektu, miestnych pravidiel a úlohy a postavenia koordinátora. . Ďalej sú uvedené konkrétnejšie odpovede na rôzne otázky nastolené v pripomienkovom dokumente Komisie. Odkaz urobený na „nariadenie“ sa týka iba nariadenia (ES) 793/2004. Nový subjekt Zdá sa, že pravidlo nového subjektu má obmedzený účinok na súťaž na letiskách Spoločenstva a na najlepšie využívanie obmedzenej kapacity. | Členské štáty ťažko hľadajú odpoveď na otázku, do akej miery nariadenie prispelo k ďalším príležitostiam pre nové subjekty, pretože orgány členských štátov sú schopné zistiť počet nových subjektov pôsobiacich na koordinovaných letiskách s prevádzkovými intervalmi, nevedia však povedať, či by ich bol rovnaký počet, keby neexistovalo pravidlo nového subjektu. Niektoré členské štáty považujú definíciu nového subjektu za príliš zložitú, pretože neposkytuje jasný obraz pojmu nového subjektu, a preto môže viesť k rôznym interpretáciám. Niektoré členské štáty oceňujú užitočnosť pravidla nového subjektu, ktoré umožňuje ich leteckým dopravcom, aby získali prevádzkové intervaly na letiskách v iných členských štátoch. Pravidlo nového subjektu je rovnako užitočné v kontexte vzťahov s tretími krajinami: pre dopravcov tretej krajiny sa vytvorila možnosť získať prevádzkové intervaly na preplnených letiskách Spoločenstva. Toto pravidlo sa predsa len môže považovať za príliš obmedzujúce: ak nové subjekty dostanú prednosť pri administratívnom prideľovaní prevádzkových intervalov z rezervy, leteckí dopravcovia, ktorí už v malom rozsahu pôsobia na preplnenom letisku, môžu mať ťažkosti pri expandovaní a súťaži so zavedenými subjektmi na určitej trase. Takáto expanzia by sa mohla považovať za dobrú aspoň ako metóda na podporu súťaže a na povzbudenie nových subjektov. V inej pripomienke skúsenosť z iných členských štátov ukazuje, že to vlastne nie je nedostatok prevádzkových intervalov, čo bráni leteckým dopravcom vstúpiť na trh na letisku, ale skôr skutočnosť, že nové subjekty si nevezmú prevádzkové intervaly, ktoré sú k dispozícii, pretože jednoducho nemajú záujem byť na prvom mieste. Jeden členský štát pripomína, že prevádzkové intervaly prideľované podľa pravidla nového subjektu sa často nevyužívali, alebo sa využívali iba krátky čas. Z toho vyplýva, že vďaka novým subjektom teda nedošlo k nárastu súťaže pre zavedených dopravcov. Členské štáty podporujú namiesto toho zavedenie miestneho pravidla, ktoré by dalo prioritu leteckým dopravcom a leteckým službám na základe takého kritéria, ako je veľkosť použitého lietadla, nové miesta určenia a frekvencie na trasách s menej ako tromi spiatočnými letmi za deň. Dva členské štáty uvádzajú, že pravidlo nového subjektu podporilo rozvoj nových trás a že väčšina prevádzkových intervalov pre nové subjekty sa využila na krátke a stredné trasy. Letiská uvádzajú, že opatrenia ohľadom nového subjektu mali sotva nejaký vplyv na súťaž medzi leteckými dopravcami, pretože ich prítomnosť na letisku je zanedbateľná, čo vedie k mnohým malým operáciám, ktoré neprinášajú účinnú súťaž na trhu. Je to zvýraznené aj relatívne malým počtom atraktívnych prevádzkových intervalov v rezerve. Prísne uplatňovanie pravidla nového subjektu môže narušiť účinné využívanie obmedzenej kapacity. Ako alternatíva sa navrhuje ďalšie rozvíjanie miestnych pravidiel ako nástroja na optimalizovanie kapacity. Pri tomto prístupe by členské štáty mali možnosť upustiť od pravidla nového subjektu a namiesto neho schváliť miestne pravidlá. Leteckí dopravcovia poznamenávajú, že riadne zhodnotenie pravidla nového subjektu je ťažké. Zastávajú názor, že súťaž medzi leteckými dopravcami v Európe je dostatočne intenzívna a že preťaženie letísk nezabráni novým subjektom, aby súťažili so zavedenými leteckými dopravcami na veľkých letiskách ako aj na sekundárnych letiskách. Jeden letecký dopravca uvádza, že na 32 koordinovaných letiskách EÚ začali nízkonákladoví dopravcovia s novými leteckými službami alebo zvýšili ich počet za posledné desaťročie. Toto by dokazovalo účinnosť pravidla nového subjektu. Uvádza sa však, že medzi týmto rozvojom a nariadením, ktoré trvá len od roku 2004, nie je jasné spojenie. Niektorí koordinátori tvrdia, že pravidlo nového subjektu nie je veľmi pochopiteľné ani pre dopravcov v rámci Spoločenstva, nie to ešte pre leteckých dopravcov z tretích krajín. Koordinátori sa vo všeobecnosti necítia byť kvalifikovaní na to, aby sa vyjadrovali k tomu, či pravidlo nového subjektu podporilo súťaž na trasách v rámci Spoločenstva, pretože úroveň súťaže na letiskách je ovplyvnená širokou škálou faktorov. Širší súbor pravidiel riadiacich nové subjekty by mohol zabrániť situáciám, v ktorých účinky prísneho uplatňovania pravidla maria iné ciele nariadenia, ako je optimálne využívanie obmedzenej kapacity. Okrem toho koordinátor tvrdí, že sekundárne obchodovanie s prevádzkovými intervalmi väčšmi prispelo k zvýšenej účinnosti využívania prevádzkových intervalov ako pravidlo nového subjektu, pretože obchodovanie vyústilo do nahradenia malých lietadiel pôsobiacich na krátkych trasách veľkými lietadlami na diaľkových trasách. Samotný fakt, že nové subjekty sú obmedzené na množstvo prevádzkových intervalov, ktoré môžu využívať na základe štatútu nového subjektu, naznačuje, že nemôžu rozširovať svoje služby a je nepravdepodobné, že vytvoria životaschopnú sieť a dostatočný objem operácií na hospodársku súťaž. Obmedzenie by mohlo vyústiť do roztrieštenia prevádzkových intervalov medzi mnohých malých prevádzkovateľov, čo by znamenalo posilnenie relatívneho postavenia zavedených dopravcov na centrálnych letiskách. Úloha koordinátora Hlavný bod úlohy koordinátora sa týka jeho neutrality a funkčnej nezávislosti. Z dôkazov vidieť, že príslušné ustanovenia nariadenia sa ešte neuplatňovali jednotným a dôsledným spôsobom vo všetkých členských štátoch. | Niektoré členské štáty odovzdali povinnosti koordinátora prevádzkových intervalov prevádzkovateľovi letiska a priznávajú, že v dôsledku toho koordinátor nie je funkčne nezávislý od akejkoľvek zainteresovanej strany, ako sa požaduje v nariadení. Väčšina členských štátov má koordinátora prevádzkových intervalov funkčne oddeleného od akejkoľvek zainteresovanej strany a uvádza, že to napomáha zabezpečovať neutralitu a nezávislosť jeho/jej činnosti. Leteckí dopravcovia upriamujú pozornosť na fakt, že nezávislosť koordinátora prevádzkových intervalov, najmä jeho/jej funkčné oddelenie, nie je zatiaľ dostatočne zabezpečené vo všetkých členských štátoch. Komisia nalieha, aby sa prednostne zabezpečilo dôsledné uplatňovanie príslušných ustanovení nariadenia v celej EÚ. Nízkonákladoví dopravcovia sa obávajú, že koordinátori prevádzkových intervalov môžu mať priveľké právomoci, čo by sa dalo napraviť prijatím odvolacieho konania. Regionálni leteckí dopravcovia vyjadrujú názor, že používanie iného jazyka ako angličtiny na zasadnutí výboru na koordináciu prevádzkových intervalov narúša jeho činnosť. Odporúčajú, aby sa na požiadanie zabezpečili tlmočnícke zariadenia alebo aby sa na zasadnutiach tohto výboru ustanovilo používanie angličtiny ako rokovacieho jazyka. Jeden letecký dopravca navrhuje, aby bol jeden koordinačný výbor na koordinátora (namiesto na letisko), čím by sa zlepšila výkonnosť výboru. Koordinátori prevádzkových intervalov oceňujú skutočnosť, že v nariadení sa zdôrazňuje význam nezávislosti postavenia koordinátorov. Členské štáty dosiahli významné pokroky pri uplatňovaní príslušných ustanovení nariadenia, hoci nie všetci koordinátori už majú úplne nezávislý štatút, ktorý potrebujú. Ich nezávislosť by sa mohla ďalej zvyšovať, keby sa už pri svojom rozpočte nemuseli spoliehať na prevádzkovateľov letísk a leteckých dopravcov. Koordinátori však ani číslami ani inak nezdôvodňujú, že by ich postavenie bolo negatívne ovplyvňované týmito finančnými opatreniami. Vo všeobecnosti je predpoklad, že úplná transparentnosť údajov v letových poriadkoch bude viesť k neutralite a nediskriminácii v procese prideľovania prevádzkových intervalov, pretože všetci si budú môcť prezrieť doklady o rozhodnutiach koordinátorov týkajúcich sa prideľovania prevádzkových intervalov. Existujú neoficiálne dôkazy o tom, že v niektorých členských štátoch sú závažné problémy s transparentnosťou údajov v letových poriadkoch poskytovaných koordinátormi. Poukazuje sa na to, že v súčasnosti nie všetci koordinátori v rámci EÚ predkladajú svoje údaje do databázy prideľovania prevádzkových intervalov, ktorá je voľne prístupná pre všetkých leteckých dopravcov. Proces prideľovania prevádzkových intervalov Miestnymi usmerneniami sa môže zvýšiť flexibilita pri prispôsobovaní sa miestnym podmienkam, čo umožní lepšie využívanie existujúcich prevádzkových intervalov na preplnených letiskách za predpokladu, že sú v súlade s ustanoveniami nariadenia. | Členské štáty zastávajú názor, že dokonca aj ak nie je všeobecne prijatá definícia „účinného využívania kapacity letísk“, mnohé nové alebo upravené ustanovenia v nariadení prispeli k účinnejšiemu využívaniu kapacity letísk: novej definícii série prevádzkových intervalov, ďalšiemu posilneniu pravidla „využi alebo strať“ a prísnejším pravidlám týkajúcim sa vyššej moci. Letiská upozorňujú na možnú pridanú hodnotu nariadenia, pretože umožňuje zavedenie miestnych pravidiel na zdokonalenie procesu flexibilnejšieho prideľovania prevádzkových intervalov. Táto výhoda sa však v súčasnosti považuje za obmedzenú a ustanovenia by sa mohli ďalej posilniť zvýšením rozsahu využívania prevádzkových intervalov na základe pravidla „využi alebo strať“ a umožnením letiskám, aby zaviedli poplatok za rezerváciu prevádzkových intervalov, ktorý by slúžil ako stimul pre leteckých dopravcov, aby sa zaviazali k tomu, že naozaj využijú pridelené prevádzkové intervaly. Tento poplatok by sa platil vopred za každý pridelený prevádzkový interval a v prípade nevyužitia prevádzkového intervalu by prepadol Leteckí dopravcovia poukazujú na to, že chýba spoločná definícia efektívneho využívania kapacity letiska. Ponúkajú niekoľko možností takejto definície, vrátane čo najvyššieho zvýšenia počtu cestujúcich prepravovaných v rámci každého prevádzkového intervalu alebo najväčšieho prínosu k rozvoju siete na danom letisku. Vzhľadom na to, že chýba spoločná definícia, sa účinky revidovaného nariadenia hodnotia ťažko. V každom prípade väčšie možnosti pri uplatňovaní miestnych usmernení znamenajú významné zlepšenie a príležitosť na pridanie ad hoc flexibility pri prispôsobovaní prideľovania prevádzkových intervalov miestnym podmienkam. Musí sa zabezpečiť zlučiteľnosť takýchto miestnych pravidiel s právnymi predpismi Spoločenstva. Koordinátori prevádzkových intervalov poznamenávajú, že nová definícia série prevádzkových intervalov a prísnejšia definícia vyššej moci mala kladný vplyv na výkonnosť operácií. Nariadením sa zvýšil najnižší počet prevádzkových intervalov, ktoré musia byť využívané s cieľom získať historické práva na prevádzkovanie série prevádzkových intervalov. To prispelo aj k zníženiu roztrieštenia letových poriadkov na letiskách, aj keď len okrajovo. Presadzovanie Zavedenie odradzujúcich sankcií alebo rovnocenných opatrení na zabránenie zneužívaniu prevádzkových intervalov podporilo lepšie využívane súčasnej kapacity. | Jeden členský štát poznamenáva, že možnosť odobrať prevádzkový interval, ktorú má koordinátor prevádzkových intervalov, ak letecký dopravca nevyužíva tento prevádzkový interval v súlade s nariadením, má silný odstrašujúci účinok a ide o jasné regulačné zlepšenie, ktoré prinieslo nariadenie. Na letiskách je nespokojnosť s účinkom ustanovení na presadzovanie, ktoré má za cieľ podporiť riadne využívanie letísk, pretože ako tvrdia, je malý záujem o vytvorenie postupov, ktoré by viedli k sankciám uplatňovaným orgánmi riadenia letovej prevádzky. Na letiskách prevláda názor, že by sa mohlo urobiť viac z hľadiska definovania nástrojov na riadne presadzovanie nariadenia. V tomto kontexte sa systematicky obhajuje dôslednosť medzi prevádzkovými intervalmi letísk a letovými plánmi a pomohlo by vypracovanie vykonávacích predpisov. Letiská uvádzajú aj to, že koordinátori zriedka využili svoje právo odoberať prevádzkové intervaly leteckým dopravcom, ktorí opakovanie a zámerne prevádzkujú letecké služby mimo časov pridelených prevádzkových intervalov. Neobjasnilo sa však, či to je z dôvodu neochoty koordinátorov uplatňovať ich právomoci alebo z dôvodu dobrého správania leteckých dopravcov. Leteckí dopravcovia oceňujú významný pokrok dosiahnutý vďaka tomu, že sa vyžadovalo, aby sa na zabránenie zneužívaniu pri prideľovaní prevádzkových intervalov uplatňovali účinné, primerané a odradzujúce sankcie alebo rovnocenné opatrenia. Účinky týchto opatrení sa však nekvantifikovali. Celkový dojem je taký, že samotná hrozba sankcií má odstrašujúci účinok, a preto je účinným prostriedkom na dosiahnutie cieľa, ktorým je účinnejšie využívanie prevádzkových intervalov. Leteckí dopravcovia zdôrazňujú, že ďalšie sankcie by mali byť primerané. Jeden letecký dopravca zastáva názor, že nariadeniu chýbajú spoločné zásady monitorovania presnosti pri využívaní prevádzkových intervalov a postihovania za ich nedodržiavanie. Niektorí koordinátori prevádzkových intervalov premyslene uplatňujú tieto zásady, zatiaľ čo iní nie a výsledkom je zmätok a nespravodlivé zaobchádzanie s leteckými dopravcami. Ten istý letecký dopravca tvrdí, že opatrenia prijímané členskými štátmi proti zneužívaniu prevádzkových intervalov by sa mali zverejniť, čím by sa zvýšila ich transparentnosť. Regionálni leteckí dopravcovia sa pri uvažovaní o dodržiavaní pravidla „využi alebo strať“ domnievajú, že veľa okolností, ktoré sú mimo kontroly leteckého dopravcu by sa malo považovať za vyššiu moc: meteorologické podmienky, ktoré ovplyvňujú prevádzkovateľov menších letísk vo väčšej miere ako iných by sa mali považovať za vyššiu moc; zrušenie letov z dôvodu protestných opatrení kolektívneho vyjednávania a štrajkov a kumulatívne meškania dlhšie ako deň zapríčinené problémami riadenia letovej prevádzky, ktorých výsledkom je zrušenie letu. Koordinátori prevádzkových intervalov zdôrazňujú, že ešte nevyužili svoje právo odoberať prevádzkové intervaly leteckým dopravcom, ktorí opakovanie a zámerne prevádzkujú letecké služby mimo časov pridelených prevádzkových intervalov. Existencia tohto práva však uľahčuje koordinátorom situáciu pri presviedčaní leteckých dopravcov, aby v prípade potreby zmenili svoje správanie. Jeden koordinátor uvádza, že samotná Komisia má významnú zodpovednosť za monitorovanie a presadzovanie uplatňovania nariadenia a že Komisia by mala dať väčšiu prioritu zvyšovaniu noriem týkajúcich sa koordinácie v rámci EÚ. Iný koordinátor navrhuje, aby koordinátori dostali právomoc požadovať od orgánov riadenia letovej prevádzky odmietnutie letového plánu v prípade, že sa ukáže zneužívanie prevádzkových intervalov leteckým dopravcom. Závery Zdá sa, že pravidlo nového subjektu má doposiaľ iba obmedzený účinok na súťaž na letiskách Spoločenstva a na najlepšie využívanie obmedzenej kapacity, pretože niektoré dôkazy naznačujú, že toto pravidlo podľa všetkého nebolo všeobecne pochopené, v dôsledku čoho môže dôjsť k vytvoreniu zanedbateľnej prítomnosti na preplnených letiskách, čo vedie k mnohým malým operáciám, ktoré neprinášajú účinnú súťaž na trhu. Miestnymi usmerneniami sa môže zvýšiť flexibilita pri prispôsobovaní sa miestnym podmienkam, čo umožní lepšie využívanie existujúcich prevádzkových intervalov na preplnených letiskách. Možnosti zavedenia miestnych usmernení by sa mali rozšíriť za predpokladu, že sú v súlade s ustanoveniami nariadenia. Hoci nariadenie prinieslo niektoré zlepšenia pri využívaní kapacity letísk, nestačí na riešenie zvyšujúceho sa preťaženia letísk v Spoločenstve. Na dosiahnutie účinnejšieho využívania obmedzenej kapacity letísk je potrebné uplatňovanie opatrení uvedených v oznámení Komisie „Akčný plán pre kapacitu, účinnosť a bezpečnosť letísk v Európe“ prijatom v októbri 2007, čo by mohlo byť sprevádzané štruktúrovanejším prístupom k systémom prideľovania prevádzkových intervalov na základe trhu. Existujú obavy týkajúce sa neutrality a funkčnej nezávislosti koordinátora na koordinovaných letiskách Spoločenstva. Z dôkazov vidieť, že príslušné ustanovenia nariadenia sa ešte neuplatňovali jednotným a dôsledným spôsobom vo všetkých členských štátoch. Zavedenie odradzujúcich sankcií alebo rovnocenných opatrení na zabránenie zneužívania prevádzkových intervalov podporilo lepšie využívane súčasnej kapacity. Hoci nariadenie prinieslo mnohé významné zlepšenia zamerané na lepšie využívanie obmedzenej kapacity, Komisia sa teraz bude musieť sústrediť na zabezpečenie primeraného uplatňovania mnohých bodov, s ktorými mali zainteresované strany určité ťažkosti. Komisia zároveň prichádza k záveru, že súčasné nariadenie sa môže zlepšiť pomocou vysvetľujúceho dokumentu, v ktorom by sa objasnil rozsah mnohých ustanovení. Komisia by prípadne mohla pouvažovať o čiastočnej revízii textu, ak by sa ukázalo, že to je nevyhnutné.